KYK WEER! Daniel Strauss praat oor sy boek, 'Dink soos 'n miljardêr' | Netwerk24
KYK WEER! Daniel Strauss praat oor sy boek, 'Dink soos 'n miljardêr'
Droom jy daarvan om 'n entrepreneur te wees of jy is dalk reeds een? Wil jy jou eie onderneming besit en jou eie baas wees? Dink jy niks daarvan is moontlik nie? Dalk moet jy jou ingesteldheid verander.
Daniel Strauss is sy eie baas, maar dit was nie altyd die geval nie. Tydens sy grootwordjare was hy oortuig dat die rykes slimmer is of oor vaardighede of kennis beskik wat gewone mense nie kan bekom nie.
Maar op 'n dag het 'n toevallige ontmoeting met 'n miljardêr-entrepreneur hom laat besef "die rykes" is eintlik ook "normale mense". Die verskil is dat die geldloses wat skatryk word, weet hoe om bó die lyn te dink. Hulle het die ingesteldheid van 'n miljardêr.
In Dink soos 'n miljardêr verduidelik Daniel wat dit beteken om hierdie lewensveranderende ingesteldheid te ontwikkel. Hy deel sy geheime tot sukses, soos hoe om toegang tot kapitaal te verkry, die regte mense te vind om jou te help om jou doelwitte te bereik en hoe om jou gedagtes van selfopgelegde beperkings te bevry.
Daniel Strauss is 'n Suid-Afrikaanse entrepreneur en waagkapitalis. Hy is die Strauss in die beleggingsonderneming Stocks & Strauss. Hy het 'n BIng (bedryfsingenieurswese) en MBA aan die Universiteit Stellenbosch verwerf. Hy en sy vrou, Rolene (voormalige Mej. Wêreld), het twee kinders en woon in die Kaapse wynlande. Dink soos 'n miljardêr is Daniel se eerste boek.